Miljoene se juwele in PE gesteelCreative Jewellers (Foto: Facebook) Vyf mans het Donderdag op ŉ winkel in Greenacres in Port Elizabeth toegeslaan en meer as R4 miljoen se juwele gesteel. Kol. Priscilla Naidu, woordvoerder van die polisie, het gesê die mans het omstreeks 10:20 Creative Jewellers betree en personeellede met vuurwapens aangehou. Sy het gesê die personeellede is na die agterkant van die winkel begelei en beveel om op die vloer te lê. “Glasrakke is gebreek en juwele, met ŉ geraamde waarde van meer as R4 miljoen, is gesteel,” het sy bygevoeg. Geen skote is gevuur nie en niemand is beseer nie. Die verdagtes het in ŉ wit Renault gevlug. Die polisie ondersoek ŉ saak van gewapende roof.